El president de la Diputació, juntament amb l’alcalde de Burjassot, visiten les obres del Pla d’Inversions Sostenibles del municipi
2025-07-24

El president de la Diputació de València, Jorge Rodríguez, ha visitat aquest dijous les obres del Pla d’Inversions Financerament Sostenibles (PIFS) a Burjassot, on la Corporació ha destinat 1.350.000 euros amb els quals s’ha pogut escometre una trentena d’obres en aquest municipi de l’Horta Nord. Aquestes actuacions, algunes d’elles acabades, s’integren en els 11 projectes que va presentar l’Ajuntament que dirigeix Rafa García i que van ser aprovats per la Diputació, en ser realment obres sostenibles i pensades per a millorar la qualitat de vida dels veïns de Burjassot.

Entre els projectes que estan en marxa destaquen les millores en el poliesportiu municipal, on Jorge Rodríguez ha acudit acompanyat per l’alcalde i els diputats provincials i regidors en l’Ajuntament de Burjassot, José Ruiz i Emili Altur, així com per altres membres de l’Equip de Govern. Les obres contemplen l’estructura metàl·lica de la grada de les pistes d’atletisme i el camp de futbol, la substitució del paviment del pavelló, la reparació de la pista multiesport, la creació de pistes de futbol sala per a xiquets i el canvi del ferm de la pista d’atletisme. En total, més de mig milió d’euros.

“Per a la Diputació és molt important comprovar com l’esforç que s’ha realitzat amb aquesta inversió de 70 milions d’euros a través del Pla d’Inversions Sostenibles està millorant infraestructures i serveis deficitaris en els municipis i repercutint directament en les persones”, ha assegurat Jorge Rodríguez durant la seua visita al poliesportiu. “Aquesta és una obra important, però també ho són el re asfaltat de carrers, els nous col·lectors, la rehabilitació de l’antic mercat, l’aparcament al costat de l’estació de metro o els nous jocs infantils en el Parc de la Granja”, ha afegit Rodríguez.

En paraules de l’alcalde, Rafa García, “aquesta línia d’ajudes de la Diputació és molt positiva perquè els municipis poden fer ús dels diners en el que més ho necessiten. Són ajudes directes i molt útils per a les persones perquè podem actuar de forma directa sobre problemes concrets”. L’alcalde de Burjassot ha explicat que, amb els diners del PIFS, “s’ha millorat allò que considerem més necessari pel gran ús que es dóna a moltes instal·lacions públiques, com són les zones esportives, els carrers, el mercat, els jocs infantils o instal·lacions municipals que requereixen actuacions”.

La visita de Jorge Rodríguez a Burjassot s’ha iniciat en l’Ajuntament, on ha sigut rebut per l’alcalde i la resta del Consistori. A continuació, Rafa García ha explicat al president algunes de les actuacions més rellevants, com la substitució del col·lector de sanejament del carrer Sant Miquel i Carretera de Llíria, que ha costat 115.000 euros; la re pavimentació de diversos carrers en mal estat, amb un cost aproximat de 300.000 euros; la instal·lació de banys i construccions movibles en l’antic mercat, per valor de 127.000 euros que se sumen a la inversió que ja va fer la Diputació per a rehabilitar aquest espai històric; i l’asfaltat i delimitació de places del nou aparcament del carrer Ausiàs March, al costat de l’estació de metro Burjassot-Godella, on abans hi havia un solar.

El recorregut ha finalitzat en el poliesportiu, on Jorge Rodríguez ha destacat les inversions del PIFS en la comarca de l’Horta Nord, un total de 10,5 milions d’euros repartits entre 22 municipis, amb 253 obres adjudicades i al voltant de 375 llocs de treball creats durant l’execució d’aquestes actuacions.